CELEX: 32022R0144
Language: el
Date: 2022-02-02 00:00:00
Title: Εκτελεστικός κανονισμός (ΕΕ) 2022/144 της Επιτροπής της 2ας Φεβρουαρίου 2022 για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Ceylon Cinnamon (ΠΓΕ)]

3.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 24/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/144 ΤΗΣ ΕΠΙΤΡΟΠΗΣ
         της 2ας Φεβρουαρίου 2022
         για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Ceylon Cinnamon (ΠΓΕ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο β),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση της Σρι Λάνκα για καταχώριση της ονομασίας «Ceylon Cinnamon» ως προστατευόμενης γεωγραφικής ένδειξης (ΠΓΕ) δημοσιεύθηκε στην Επίσημη Εφημερίδα της Ευρωπαϊκής Ένωσης (2).
                  
               
                     (2)
                  
                  
                     Στις 3 Σεπτεμβρίου 2020, η Επιτροπή έλαβε κοινοποίηση ένστασης, συμπεριλαμβανομένης της σχετικής αιτιολογημένης δήλωσης ένστασης της Γερμανίας. Η Επιτροπή διαβίβασε την κοινοποίηση ένστασης της Γερμανίας στη Σρι Λάνκα στις 16 Σεπτεμβρίου 2020.
                  
               
                     (3)
                  
                  
                     Η Επιτροπή εξέτασε την αιτιολογημένη δήλωση ένστασης που ελήφθη την 3η Σεπτεμβρίου 2020 από τη Γερμανία και την έκρινε παραδεκτή.
                  
               
                     (4)
                  
                  
                     Με επιστολή της 22ας Σεπτεμβρίου 2020, η Επιτροπή κάλεσε τα ενδιαφερόμενα μέρη να προβούν στις κατάλληλες διαβουλεύσεις ώστε να επιδιώξουν την επίτευξη συμφωνίας σύμφωνα με τις εσωτερικές τους διαδικασίες.
                  
               
                     (5)
                  
                  
                     Στις 14 Δεκεμβρίου 2020, κατόπιν αιτήματος της Σρι Λάνκα, η Επιτροπή παρέτεινε την προθεσμία διαβούλευσης κατά τρεις επιπλέον μήνες.
                  
               
                     (6)
                  
                  
                     Η διαβούλευση μεταξύ της Σρι Λάνκα και της Γερμανίας ολοκληρώθηκε στις 28 Δεκεμβρίου 2020 χωρίς να επιτευχθεί συμφωνία. Ως εκ τούτου, η Επιτροπή θα πρέπει να λάβει απόφαση σύμφωνα με τη διαδικασία που προβλέπεται στο άρθρο 57 του κανονισμού (ΕΕ) αριθ. 1151/2012.
                  
               
                     (7)
                  
                  
                     Η ένσταση της Γερμανίας είναι ότι η ονομασία «Ceylon Cinnamon» που υποβλήθηκε για καταχώριση αντιστοιχεί στη γερμανική μετάφραση «Ceylon-Zimt» (Κανέλα Κεϋλάνης, η οποία είναι η πρώην ονομασία της Σρι Λάνκα) και έρχεται σε αντίθεση με τη βοτανική ονομασία Cinnamomum ceylanicum που είναι το φυτό από το οποίο λαμβάνεται η κανέλα (Cinnamon). Οι «κατευθυντήριες αρχές του γερμανικού κώδικα τροφίμων για τα μπαχαρικά και άλλα εποχικά συστατικά» ορίζουν την κανέλα «Ceylon cinnamon» ως τον αποξηραμένο φλοιό του Cinnamomum ceylanicum.
                  
               
                     (8)
                  
                  
                     Σύμφωνα με το ενιστάμενο μέρος, το Cinnamomum ceylanicum καλλιεργήθηκε αρχικά στη Κεϋλάνη, η οποία είναι η πρώην ονομασία της Σρι Λάνκα. Ωστόσο, το Cinnamomum ceylanicum έχει εξαπλωθεί και πέρα από την αρχική γεωγραφική περιοχή τις τελευταίες δεκαετίες και καλλιεργείται και σε άλλες τροπικές χώρες. Άλλοι κύριοι προμηθευτές είναι οι Σεϋχέλλες, η Μαδαγασκάρη και η Κίνα, καθώς και, σε μικρότερο βαθμό, η Ινδία, το Βιετνάμ, η Ινδονησία, η Τζαμάικα, η Μαρτινίκα, η Γαλλική Γουιάνα και η Βραζιλία. Σημαντικό ποσοστό της κανέλας που διατίθεται στην αγορά και λαμβάνεται από το φυτό Cinnamomum ceylanicum δεν προέρχεται από τη Σρι Λάνκα.
                  
               
                     (9)
                  
                  
                     Κατά την καταχώριση του προϊόντος «Ceylon Cinnamon» ως ΠΓΕ, η Γερμανία έκρινε ότι η προστασία θα μπορούσε να επεκταθεί στις μεταφράσεις, ως επίκληση της ονομασίας αυτής, σύμφωνα με το άρθρο 13 παράγραφος 1 στοιχείο β) του κανονισμού (ΕΕ) αριθ. 1151/2012 και δεν θα πρέπει πλέον να γίνεται κανενός είδους αναφορά στον όρο «Ceylon» στην ονομασία των εν λόγω προϊόντων. Ως εκ τούτου, η καταχώριση του προϊόντος «Ceylon Cinnamon» ως ΠΓΕ θα έθετε σε κίνδυνο την ύπαρξη της ονομασίας «Ceylon Zimt» και την ύπαρξη προϊόντων που κυκλοφορούσαν νόμιμα στη γερμανική αγορά επί πέντε τουλάχιστον έτη πριν από την ημερομηνία δημοσίευσης της αίτησης καταχώρισης της ονομασίας «Ceylon Cinnamon».
                  
               
                     (10)
                  
                  
                     Συμπερασματικά, κατά την άποψη του ενιστάμενου μέρους, η καταχώριση της ονομασίας «Ceylon Cinnamon» θα προστάτευε αδικαιολόγητα ως γεωγραφική ένδειξη μια ονομασία φυτού, η οποία πρέπει να παραμείνει ελεύθερη στη χρήση. Επιπλέον, μετά την καταχώριση αυτή, θα πρέπει να μετονομαστεί σημαντικό μέρος των προϊόντων που διατίθενται στην αγορά, καθώς δεν θα επιτρέπεται πλέον να χρησιμοποιούν την καθιερωμένη ονομασία τους, γνωστή στους καταναλωτές, συμπεριλαμβανομένης της αναφοράς στο φυτικό είδος Cinnamomum ceylanicum.
                  
               
                     (11)
                  
                  
                     Η αιτούσα επεσήμανε ότι, κατά την άποψή της, δεν υπήρχε σύγκρουση μεταξύ της «Ceylon cinnamon» και μιας ονομασίας φυτού, διότι η διεθνώς αναγνωρισμένη βοτανική ονομασία του φυτού από το οποίο συγκομίζεται η «Ceylon cinnamon» δεν είναι η Cinnamomum ceylanicum όπως ισχυρίστηκε το ενιστάμενο μέρος, αλλά η Cinnamomum verum. Τα Cinnamomum zeylanicum ή Cinnamomum ceylanicum θεωρούνται συνώνυμα με το Cinnamonum verum. Επομένως, η ονομασία «Ceylon cinnamon» δεν έρχεται σε σύγκρουση με την ονομασία του φυτού από το οποίο προέρχεται το προϊόν που φέρει την ονομασία. Επιπλέον, η αιτούσα επεσήμανε ότι η προς προστασία ονομασία δεν αποτελεί ονομασία φυτού και ότι η ονομασία zeylanicum ή ceylanicum προέρχεται από την ιστορική ονομασία της Κεϋλάνης.
                  
               
                     (12)
                  
                  
                     Η Επιτροπή εξέτασε τα επιχειρήματα που προβλήθηκαν στις αιτιολογημένες δηλώσεις ένστασης και τις πληροφορίες που έλαβε σχετικά με τις διαβουλεύσεις μεταξύ των ενδιαφερόμενων μερών.
                  
               
                     (13)
                  
                  
                     Η ονομασία «Ceylon cinnamon» αναφέρεται σε προϊόν με διακριτικές ιδιότητες και χαρακτηριστικά, ιδίως όσον αφορά τον ισχυρό οργανοληπτικό χαρακτήρα του. Επιπλέον, η ονομασία χαίρει παγιωμένης φήμης. Ως εκ τούτου, πληροί την απαίτηση καταχώρισης ως προστατευόμενης γεωγραφικής ένδειξης.
                  
               
                     (14)
                  
                  
                     Στη βάση δεδομένων ποικιλιών του Κοινοτικού Γραφείου Φυτικών Ποικιλιών (ΚΓΦΠ), ο όρος «Ceylan» που αντιστοιχεί στο είδος που φέρει τη λατινική ονομασία Cinnamomum verum J. Presl έχει καταχωριστεί στο Μεξικό. Στη βάση δεδομένων ποικιλιών καταχωρίζονται διάφορα εμπορικά σήματα και ονομασίες που περιλαμβάνουν τον όρο «Ceylon» ή τον όρο «Cinnamon», αλλά κανένα από αυτά δεν αναφέρεται στο είδος Cinnamomum ceylanicum.
                     
                  
               
                     (15)
                  
                  
                     Οι «κατευθυντήριες αρχές του γερμανικού κώδικα τροφίμων για τα μπαχαρικά και άλλα εποχικά συστατικά» έχουν περιορισμένη αποδεικτική και νομική αξία σε περίπτωση σύγκρουσης μεταξύ ονομασίας φυτικής ποικιλίας και ονομασίας προς καταχώριση στο μητρώο της ΕΕ για τις προστατευόμενες ονομασίες προέλευσης και τις προστατευόμενες γεωγραφικές ενδείξεις δυνάμει του κανονισμού (ΕΕ) αριθ. 1151/2012.
                  
               
                     (16)
                  
                  
                     Το προϊόν στο οποίο αναφέρεται η ονομασία που ζητήθηκε για καταχώριση προέρχεται από τη Σρι Λάνκα, της οποίας η παλαιά ονομασία, Κεϋλάνη, εξακολουθεί να είναι κοινώς και ευρέως γνωστή σήμερα. Ως εκ τούτου, η ονομασία «Ceylon cinnamon» δεν μπορεί αυτή καθαυτή να παραπλανήσει τους καταναλωτές ως προς την προέλευση του προϊόντος. Σύμφωνα με το άρθρο 6 παράγραφος 2 του κανονισμού (ΕΕ) αριθ. 1151/2012, οι όροι της σύγκρουσης μεταξύ των ονομασιών και του κινδύνου παραπλάνησης των καταναλωτών είναι αλληλένδετοι. Βάσει των ανωτέρω, η καταχώριση της ονομασίας «Ceylon cinnamon» ως προστατευόμενης γεωγραφικής ένδειξης (ΠΓΕ) δεν μπορεί να συνιστά παράβαση της εν λόγω διάταξης.
                  
               
                     (17)
                  
                  
                     Επιπλέον, η Επιτροπή θεωρεί ότι η καταχώριση του προϊόντος «Ceylon cinnamon» ως προστατευόμενης γεωγραφικής ένδειξης δεν θα εμπόδιζε τη χρήση στη σήμανση της βοτανικής ονομασίας Cinnamomum zeylanicum ή Cinnamomum ceylanicum ή άλλων συνωνύμων της βοτανικής ονομασίας για τα προϊόντα κανέλας που προέρχονται από φυτά με τις εν λόγω βοτανικές ονομασίες και καλλιεργούνται εκτός της γεωγραφικής περιοχής, υπό την προϋπόθεση ότι τηρούνται οι όροι που απαριθμούνται στο άρθρο 42 του κανονισμού (ΕΕ) αριθ. 1151/2012 και, επιπλέον, υπό την προϋπόθεση ότι η ένδειξη χώρας προέλευσης φαίνεται καθαρά στην ετικέτα και δεν περιλαμβάνει περαιτέρω μνεία στη Σρι Λάνκα. Με αυτόν τον τρόπο θα διασφαλίζεται, επίσης, η ορθή ενημέρωση των καταναλωτών σε σύγκριση με το προϊόν που διατίθεται στην αγορά με την καταχωρισμένη ΠΓΕ.
                  
               
                     (18)
                  
                  
                     Κατά συνέπεια, η ονομασία «Ceylon Cinnamon» (ΠΓΕ) πρέπει να καταχωριστεί στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων.
                  
               
                     (19)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την πολιτική ποιότητας των γεωργικών προϊόντων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Καταχωρίζεται η ονομασία «Ceylon Cinnamon» (ΠΓΕ).
            Η ονομασία στην πρώτη παράγραφο αφορά προϊόν της κλάσης 1.8 «Λοιπά προϊόντα του παραρτήματος I της Συνθήκης (μπαχαρικά κ.λπ.)» και της κλάσης 2.10 «αιθέρια έλαια» του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
         
         
            Άρθρο 2
            Όταν, σύμφωνα με το άρθρο 42 παράγραφος 1 του κανονισμού (ΕΕ) αριθ. 1151/2012, οι όροι Cinnamomum zeylanicum ή Cinnamomum ceylanicum ή άλλα συνώνυμα των βοτανικών ονομασιών χρησιμοποιούνται στην επισήμανση με αναφορά στην ποικιλία του φυτού από το οποίο παράγεται η κανέλα, η χώρα καταγωγής εκτός της Σρι Λάνκα αναγράφεται επίσης στο ίδιο οπτικό πεδίο, με χαρακτήρες όχι μικρότερους από εκείνους της ονομασίας.
            Σε αυτές τις περιπτώσεις, η χρήση στις ετικέτες σημαίας, εμβλήματος, σήματος ή άλλης γραφικής αναπαράστασης απαγορεύεται εάν ενδέχεται να παραπλανήσει τον καταναλωτή, ιδίως όσον αφορά τα χαρακτηριστικά, την καταγωγή ή την προέλευση του προϊόντος.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 343 της 14.12.2012, σ. 1.
         
            (2)  ΕΕ C 208 της 22.6.2020, σ. 19.
         
            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).